แบงก์รัฐแหยงปล่อยกู้นิคมฯ
ออมสินรอลุ้นที่ประชุมครม.ทุบโต๊ะเหตุต้นทุนต่อหน่วยกรรมสิทธิ์เขื่อนไม่ชัด
7 เม.ย. 2555

ออมสินรอลุ้นที่ประชุมครม.ทุบโต๊ะเหตุต้นทุนต่อหน่วยกรรมสิทธิ์เขื่อนไม่ชัด
เงินกู้ฯ สร้างเขื่อนนิคมอุตสาหกรรมนับหนึ่ง “ต้นทุนต่อหน่วยความเป็นเจ้าของกรรม สิทธิ์” ไม่เคลียร์ ธนาคารรัฐแหยงให้กู้
แหล่งข่าวจากกระทรวงการ คลัง เปิดเผยว่า มาตรการปล่อยกู้เพื่อสร้างเขื่อนกั้นน้ำของธนาคารออมสินยังเดินหน้าไม่ได้ เนื่องจากธนาคารรัฐยังวิตกกังวลในเรื่องสิทธิของหลักประกันและต้นทุนที่แท้จริง จึงกลัวว่าหากดำเนินการไปจะเกิดความผิดย้อนหลัง
นายเลอศักดิ์ จุลเทศ ผู้อำนวยการธนาคารออมสิน ระบุว่าผู้ประกอบการนิคมอุตสาหกรรมได้หารือกับธนาคารออมสินอย่างต่อเนื่อง และล่าสุดธนาคารอนุมัติหลักการเบื้องต้นที่จะปล่อยสินเชื่อให้นิคมอุตสาหกรรมบางกะดี 194 ล้านบาท หรือคิดเป็น 1 ใน 3 ของค่าก่อสร้างเขื่อนนิคมฯ ส่วนนิคมฯ อื่นๆ ยังไม่สรุปวงเงินสินเชื่อ
นายเลอศักดิ์ ยอมรับว่า การปล่อยกู้สร้างเขื่อนนิคมฯ ยังทำไม่ได้ ผู้ประกอบการนิคมอุตสาหกรรมต้องใช้เงินตัวเองไปก่อน จนกว่าเงินกู้จะออกต้องใช้เวลาระยะหนึ่ง เพราะต้องสรุปให้ชัดเจนก่อนว่าต้นทุนต่อหน่วยของเขื่อนนิคมฯ ในแต่ละพื้นที่จะเป็นเท่าไหร่ และความเป็นเจ้าของกรรมสิทธิ์เป็นอย่างไร เมื่อได้ข้อสรุปจึงจะนำเสนอคณะรัฐมนตรี (ครม.) อนุมัติสนับสนุนเงินกู้ได้
นายปลอดประสพ สุรัสวดี รมว.วิทยาศาสตร์และเทคโนโลยี และประธานคณะกรรมการบริหารจัดการน้ำและอุทกภัย (กบอ.) เปิดเผยว่า กบอ.พร้อมจัดสรรเงินกู้จาก พ.ร.ก.กู้เงิน 3.5 แสนล้านบาท เพื่อเป็นเงินให้เปล่าในการสร้างเขื่อนนิคมฯ 7 แห่ง ในสัดส่วน 2 ใน 3 ของวงเงินก่อสร้าง หรือประมาณ 3,000-4,000 ล้านบาท
อย่างไรก็ตาม ที่ผ่านมาได้หารือกับ ม.ร.ว.พงษ์สวัสดิ์ สวัสดิวัตน์ รมว.อุตสาหกรรม โดยให้เวลากระทรวงอุตสาหกรรม 3 วัน จัดทำรายละเอียดการก่อสร้างเขื่อนนิคมฯ และเสนอให้ กบอ. ซึ่งขณะนี้มีประเด็นที่ต้องพิจารณา 2 เรื่อง คือ ต้นทุนก่อสร้างต่อหน่วยที่ยังไม่ชัดเจน และการเป็นเจ้าของกรรมสิทธิ์เขื่อนนิคมฯ
นายปลอดประสพ ระบุว่า มีความเป็นไปได้ว่าเมื่อได้ข้อสรุปเกี่ยวกับรายละเอียดการสร้างเขื่อนนิคมฯ แล้ว กบอ.สามารถอนุมัติเงินกู้ให้ได้ภายใน 7 วัน หรือไม่เกิน 2 สัปดาห์ แต่หากยังนำเงินกู้มาใช้ไม่ได้ ก็ให้ธนาคารออมสินสำรองจ่ายเงินไปก่อน จากนั้นจึงจัดสรรเงินกู้มาจ่ายคืน 
ทั้งนี้ ในการประชุม ครม.รอบหน้า กระทรวงอุตสาหกรรมเตรียมเสนอของบประมาณในวงเงิน 9,200 ล้านบาท เพื่อใช้เป็นเงินอุดหนุนจากรัฐบาลในการสร้างแนวป้องกันน้ำถาวรให้นิคมฯ 12 แห่ง โดยคาดว่าน่าจะได้งบประมาณมาในช่วงปลายเดือน เม.ย.นี้ พร้อมกับการกำหนดราคาที่เหมาะสม หรือไม่ก็เสนอให้การนิคมฯ นำรายได้ไปจ่ายเงินสร้างเขื่อนเลย โดยไม่ต้องนำส่งเงินเข้าภาครัฐ